CELEX: E2012P0007(01)
Language: mt
Date: 2016-12-07 00:00:00
Title: Azzjoni mressqa fis-7 ta’ Diċembru 2016 minn DB Schenker kontra l-Awtorità ta’ Sorveljanza tal-EFTA (Kawża E-7/12 COSTS)

9.3.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 73/21
            
         Azzjoni mressqa fis-7 ta’ Diċembru 2016 minn DB Schenker kontra l-Awtorità ta’ Sorveljanza tal-EFTA
   (Kawża E-7/12 COSTS)
   (2017/C 73/11)
   Rikors kontra l-Awtorità ta’ Sorveljanza tal-EFTA tressaq quddiem il-Qorti tal-EFTA fis-7 ta’ Diċembru 2016 minn Schenker North AB, Schenker Privpak AB u Schenker Privpak AS (kollettivament “DB Schenker”), irrappreżentati minn Jon Midthjell ta’ Advokatfirmaet Midthjell AS, Grev Wedels plass 5, NO-0151 Oslo, in-Norveġja.
   L-applikant jitlob li l-Qorti toħroġ id-digriet li ġej:
   
               1.
            
            
               L-ammont totali tal-ispejjeż li fadal jitħallsu mill-Awtorità ta’ Sorveljanza tal-EFTA lil Schenker North AB, Schenker Privpak AB u Schenker Privpak AS jammonta għal EUR 125 657.
            
         
               2.
            
            
               Dan l-ammont għandu jinkludi l-imgħax għal ħlas tard mid-data li fih dan id-digriet jiġi nnotifikat lill-partijiet sad-data tal-ħlas effettiv. Ir-rata tal-imgħax li għandha tkun applikata trid tkun ikkalkolata abbażi tar-rata applikata mill-Bank Ċentrali Ewropew għall-operazzjonijiet prinċipali tiegħu ta’ rifinanzjament fis-seħħ fl-ewwel jum kalendarju tax-xahar li fih taqa’ l-iskadenza, miżjuda bi tliet punti perċentwali u nofs.
            
         L-isfond legali u fattwali u l-eċċezzjonijiet miġjuba bħala sostenn:
   
               —
            
            
               L-applikanti, flimkien imsemmija “DB Schenker”, imexxu operazzjonijiet kummerċjali bl-art, bil-baħar u bil-ferrovija fin-Norveġja, l-Iżvezja u d-Danimarka. DB Schenker kien l-applikant fil-Kawża E-7/12 kontra l-Awtorità ta’ Sorveljanza tal-EFTA quddiem il-Qorti tal-EFTA.
            
         
               —
            
            
               L-Artikolu 70(1) tar-Regoli ta’ Proċedura tal-Qorti tal-EFTA jiddikjara:
               
                  “Jekk ikun hemm kontestazzjoni dwar l-ispejjeż li jrid jinġabru, il-Qorti għandha, meta l-parti kkonċernata tapplika u wara li tisma’ l-parti opposta, toħroġ digriet.”
               
            
         
               —
            
            
               Fis-sentenza tal-Kawża E-7/12, il-Qorti tal-EFTA ordnat lill-Awtorità ta’ Sorveljanza tal-EFTA li tħallas l-ispejjeż fir-rigward tan-nuqqas ta’ teħid ta’ azzjoni, u nofs ta’ dawk l-applikanti fir-rigward tal-azzjoni ta’ responsabbiltà mhux kuntrattwali.